ඔබ 80 – 90 දශකයන්හි නව යොවුන් විය ගෙවූයෙක් නම් අපරාධකරුවන්ට කිසිදු සමාවක් නොදුන් කොටසක් මිනිසෙකු කොටසක් රොබෝවකු වූ පොලිස් නිලධාරියෙකු වටා ගෙතුණු රෝබෝකොප් වික්‍රමාන්විත චිත්‍රපට මාලාවත් රූපවාහිනි කාටුන් මාලාවත් ඔබගේ මතකයේ ඇතුවාට සැක නැත.නුදුරු අනාගතය පසුබිම් කරගත් මෙම කතා මාලාව ආරම්භයේදී මරණාසන්නව තුවාල ලබන පොලිස් නිලධාරියාගේ දිවි බේරා ගැනීමට වෛද්‍යවරුන්ට හැකි වන්නේ ඔහුගේ සිරුරෙන් කොටසක් රොබෝ සිරුරක් හා බද්ධකර රොබෝකොප් නිර්මාණය කිරීමෙන් පමණි.පළමු රොබෝකොප් චිත්‍රපටය 1987 වසරේදී තිරගත වූ අතර දෙවන හා තෙවන චිත්‍රපට පිළිවෙලින් 1990 හා 1993 වසර වලදි තිරගත කෙරිණි.1994 වසරේදී ප්‍රථම රෝබෝකොප් රූපවාහිනි කතා මාලාවද විකාශය වූ අතර ඔබත් මමත් නැරඹූ මෙරට විකාශනය වූ රොබෝකොප් කාටුන් වැඩසටහනද 1980 වසරේ නිර්මාණය වුවකි.දශක දෙකකට ආසන්න කාලයක් නිද්‍රාගතව සිටි මේ රොබෝ මිනිසා ස්වකීය උපන් බිම වූ අමෙරිකා එක්සත් ජනපදය මෙන්ම ශ්‍රී ලංකාවේදී ද යළි පණ ගැන්වෙන්නේ 87 වසරේදී තිරගත වූ පළමු රොබෝ කොප් සිනමා නිර්මාණයේ ප්‍රතිනිර්මාණයක් ලෙසිනි.අතිවිශාල පිරිවැයක් (අමෙරිකානු ඩොලර් මිලියන 130ක් : රුපියල් කෝටි 1700ක්) දරමින් නිර්මාණය කෙරුණු නව රොබෝ කෝප් චිත්‍රපටය විනාඩි 117ක කාලයක් මුළුල්ලේ 3ච් තාක්ෂණයෙන් පුළුල් තිරයේ දිගහැරෙන මෙම සිනමා නිර්මාණය වැල්ලවත්ත සැවෝයි 3ච් සිනමා ශාලාවේදි දැන් ඔබටත් නැරඹීමේ අවස්ථාව උදාවී ඇත.ප්‍රථම රොබෝකොප් චිත්‍රපටයේ සේම නුදුරු අනාගතය (2028) පසුබිම් කරගත් මෙම නව චිත්‍රපටයේද වික්‍රමාන්විත කතාවක් ඇතුළත් වේ.